Document ID: 32005D0603

ΑΠΌΦΑΣΗ ΤΗΣ ΕΠΙΤΡΟΠΉΣ
της 4ης Αυγούστου 2005
για την τροποποίηση της απόφασης 2005/393/ΕΚ όσον αφορά τις απαγορευμένες ζώνες σχετικά με τον καταρροϊκό πυρετό του προβάτου στην Ιταλία
[κοινοποιηθείσα υπό τον αριθμό Ε(2005) 2929]
(Κείμενο που παρουσιάζει ενδιαφέρον για τον ΕΟΧ)
(2005/603/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 8 παράγραφος 3 στοιχείο γ) και το άρθρο 19 εδάφιο 3,
Εκτιμώντας τα ακόλουθα:
(1)
Η οδηγία 2000/75/ΕΚ θεσπίζει κανόνες ελέγχου και μέτρα καταπολέμησης του καταρροϊκού πυρετού του προβάτου στην Κοινότητα, όπως ο καθορισμός ζωνών προστασίας και εποπτείας και η απαγόρευση εξόδου των ζώων από τις εν λόγω ζώνες.
(2)
Η απόφαση 2005/393/ΕΚ της Επιτροπής, της 23ης Μαΐου 2005, για τις ζώνες προστασίας και εποπτείας σχετικά με τον καταρροϊκό πυρετό του προβάτου και για τους όρους που ισχύουν για τις μετακινήσεις από τις ζώνες αυτές ή διά μέσου αυτών (2) προβλέπει την οριοθέτηση των συνολικών γεωγραφικών περιοχών όπου τα κράτη μέλη καθορίζουν ζώνες προστασίας και εποπτείας («απαγορευμένες ζώνες») σχετικά με τον καταρροϊκό πυρετό του προβάτου.
(3)
Στις 7 Ιουνίου 2005 η Ιταλία υπέβαλε έκθεση στη μόνιμη επιτροπή για την τροφική αλυσίδα και την υγεία των ζώων, η οποία κατέληγε στο συμπέρασμα ότι το σύστημα εποπτείας που λειτουργεί στην Ιταλία απέδειξε ότι κανένας ιός δεν είχε κυκλοφορήσει στην επαρχία της Massa Carrara, στην Τοσκάνη, επί δύο και πλέον έτη.
(4)
Κατά συνέπεια, η εν λόγω επαρχία πρέπει να θεωρηθεί απαλλαγμένη από τον καταρροϊκό πυρετό του προβάτου και, βάσει του στοιχειοθετημένου αιτήματος της Ιταλίας, να διαγραφεί από τις ιταλικές επαρχίες που υπάγονται στη ζώνη B, όπως εμφανίζονται στο παράρτημα I της απόφασης 2005/393/ΕΚ.
(5)
Ως εκ τούτου, η απόφαση 2005/393/ΕΚ πρέπει να τροποποιηθεί ανάλογα.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα I της απόφασης 2005/393/ΕΚ, στο μέρος σχετικά με τη ζώνη B, στη γραμμή που αφορά την Τοσκάνη, διαγράφεται η «Massa Carrara».
Άρθρο 2
Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 4 Αυγούστου 2005.

Labels: 19
0
3
8
6
18